**ЗАРУЧАЛЬНЫ ПЯРСЦЁНАК**

**Казка**

Вось вы кажаце, што ведзьмаў няма. Вядома, калі лясы павысякалі, балоты асушылі, дзе ім разгарнуцца? Яны па-свойму да жыцця прыстасоўваюцца: хто ў краме за прылаўкам стаіць, хто ва ўстанове працуе — у начальства рвецца. А раней лясныя ведзьмы вялікую сілу мелі...

Вось у нашай вёсцы, старыя людзі расказваюць, быў такі выпадак. Жылі тут муж і жонка, Антон і Алена, і была ў іх дачка Кася. Маленькая яшчэ была зусім, з паўгадочка, а такая прыгожанькая, што вачэй не адвесці. Валасы цёмныя, вакол тварыка кучаравяцца, вейкі доўгія, пушыстыя, а між імі — азёрная сінява. Песцілі бацькі сваю дачушку. Антон нават кошык адмысловы сплёў, на ручку цацкі прывязаў, з дрэва выразаўшы, каб Кася магла ў кошыку ляжаць, як у калысцы, і з цацкамі забаўляцца.

А было гэта якраз перад жнівом, калі Алена збіралася ў поле ісці і дачушку з сабой узяць. Усе тады так рабілі.

Вось Алена ідзе жаць, Касю на ўзмежак у кошыку кладзе, тая і гуляе. Толькі аднойчы спёка вялікая была. Алена кошык далей аднесла, да ўскрайку лесу, каб цень на Касю падаў. Пакарміла яе, дзяўчынка і заснула. Праходзіць гадзіна, другая, трэцяя, а Кася ўсё спіць. Пара ўжо і дадому збірацца, падышла Алена да Касі, зірнула — і аж скамянела ўся. Ляжыць у кошыку замест Касі нейкае стварэнне — лысае, касавокае, шчэрыць рот, поўны вялікіх зубоў. Алена закрычала, на яе крык збегліся жнеі і таксама жахнуліся: хто гэта дзіця так сурочыў? Наперад выйшла бабка-павітуха, якая ўсё пра ўсіх ведала, і сказала:

— Не сурочыў, а падмяніў. Адыдзіцеся, жанкі, я Алене маю што па сакрэту сказаць.

I калі жнеі адышліся, бабка працягвала:

— Жыве ў нашых лясах ведзьма, завуць яе Лойма. Не можа яна спакойна прыгожых дзяцей бачыць. Ледзь адвернецца маці — падмяняе іх сваімі, брыдкімі. Ты, Алена, ідзі зараз у лес, у чашчобу, хадзі аж да паўночы, а потым гукні: "Лойма! Вазьмі сваё дзіця, аддай маё дзіця!" I не забудзься выразаць асінавы дубец, бо ведзьмы дужа асіны баяцца, і дадаць: "Буду тваё дзіця асінавым дубцом біць". Лойма Касю мусіць аддаць, толькі папросіць у цябе што-небудзь. А ты ўжо сама глядзі, выканаць гэту просьбу ці не.

Алена ўзяла кошык з ведзьміным дзіцем і пабегла ў лес, ні пра што не памятаючы — ні пра Антона, ні пра гаспадарку сваю. Адна думка ў галаве: як знайсці Касю?

А лес рабіўся ўсё гусцейшы, усё страшнейшы. Нарэшце, як поўнач наступіла, Алена паставіла кошык на зямлю і крыкнула:

— Лойма! Вазьмі сваё дзіця, аддай маё дзіця! А то я дубец з асіны выразала, буду тваё дзіця дубцом біць.

Тут у лесе нібы агеньчыкі загарэліся, ярчэй, ярчэй, і хутка стала бачна, што гэта вокны ў хатцы. Дзверы зарыпелі, адчыніліся, чыйсьці голас сказаў:

— Заходзь!

Алена ўвайшла ў хатку. У печы агонь палаў, каля печы былі звалены тры вялікія абымшэлыя карчы, а ў куце сядзела жанчына, узрост якой немагчыма было вызначыць, і люляла калыску. У калысцы — хоць у хаце стаяў паўзмрок — Алена адразу ж убачыла сваю сінявокую Касю.

— Аддай Касю, Лойма, аддай! — закрычала Алена, выхапіла дубец і замахнулася.

Раптам твар Лоймы перасмыкнуўся, паліліся слёзы з вачэй, і яна загаласіла:

— Я тваё дзіця вунь як даглядаю, а ты мае за што хочаш біць? Каля печы пачалася нейкая валтузня, раздаўся ціхі смех.

— Сціхніце вы! — крыкнула Лойма і запусціла паленам у абымшэлыя карчы.

Алена павярнулася ў той бок. Нікога там не было, толькі карчы нібы вочкамі лыпалі. Ці, можа, гэта былі водбліскі агню з печы?

"Хай сабе лесуны, хай іншыя нячысцікі, — падумала Алена, — абы Касю забраць".

— Добра, вярну я табе Касю, толькі паабяцай мне: калі нашым дочкам споўніцца па сямнаццаць год, Кася аддасць маёй дачцэ тое, што тая папросіць. Аддасць Кася?

— Аддасць, аддасць, клянуся, — сказала Алена, кідаючыся да калыскі і прыціскаючы Касю да грудзей. Тады і ведзьма нахілілася над кошыкам, вынула з яго сваю дачку і пачала лямантаваць:

— Якая ж ты непрыгожая, брыдкая, нікому ты не патрэбная...

А Алена ўжо выскачыла з хаткі з Касяй і пабегла па лесе, не разбіраючы дарогі. Доўга яна блукала, нарэшце пад раніцу трапіла дамоў, перадала сваю дарагую ношу Антону, а сама павалілася на падлогу без сіл.

3 той пары бацькі Касю ніколі адну не пакідалі, нават у лес за грыбамі і ягадамі з сяброўкамі не адпускалі. Так і цякло іх жыццё, пакуль у вёску не прыйшла страшная пошасць — воспа. Палова вёскі ёю перахварэла, многія памерлі. Памерлі і Касіны бацькі. Было ёй тады шаснаццаць год. Паплакала Кася, пагаравала, ды гараваць не было калі: агародніна спела, збажына налівалася, яблыкі ў садзе галіны адцягвалі. Ад цямна да цямна працавала дзяўчына ў полі і

дома. Дапамагалі ёй крышку сваякі, і за тое дзякуй. У кожнага было поўна сваіх клопатаў.

Вось нарэшце ўраджай сабраны, наступілі зімовыя доўгія вечары. Звычайна дзяўчаты збіраліся разам у нечай хаце, пралі лён і спявалі песні. А пазней прыходзілі хлопцы, хто з бубнам, хто са скрыпкай ці гармонікам, пачыналіся жарты і скокі.

Зайшоў аднойчы на вячоркі і Васіль, хлопец з суседняй вёскі, які гасцяваў у сваякоў, і стаў прыходзіць часта. Прыгожы, вясёлы, дасціпны, ён вельмі падабаўся Касі, але яна ў гэтым нават сама сабе не прызнавалася, тым больш што Васіль, здавалася, не звяртаў на яе асаблівай увагі. Таму дзяўчына вельмі здзівілася, калі Васіль неяк прапанаваў праводзіць яе дадому. Усю дарогу ён маўчаў, нібы наважваўся нешта паведаміць, ды не рашаўся, нарэшце спыніўся, абняў Касю і сказаў:

— Выходзь за мяне замуж!

У Касі пырснулі слёзы з вачэй.

— Ты чаго? — спалохаўся Васіль.

— 3 радасці! — адказала Кася.

— Значыць, згодна?

— Згодна.

Васіль дастаў з кішэні заручальны пярсцёнак і надзеў ёй на палец.

— Заўтра за мной прыедзе дзядзька, бо хутка лёд на рацэ растане і дабрацца дадому будзе немагчыма. А як скончыцца вясновае разводдзе, я за табой прыеду. Чакай мяне.

— А што скажуць твае бацькі? Ты ж мог выгаднейшую нявесту выбраць.

— Бацькі заўсёды мяне вучылі не гнацца за багаццем, а шукаць залатыя рукі.

— А пасаг?

— Твая прыгажосць будзе найлепшым пасагам. Васіль паехаў, а Кася засталася яго чакаць. Па рэчцы пайшлі крыгі, яна разлілася, затапіўшы берагі, а потым паступова пачала вяртацца ў сваё рэчышча. Наступіў май, і Кася з дня на дзень чакала прыезду Васіля.

Пайшла яна аднойчы ў лес за галлём, залюбавалася кветкамі суніц, раптам бачыць — пад кустом спелыя суніцы. Што за дзіва — ягады ў маі! Сарвала яна іх, а побач — цэлая палянка чырванее. За ёй — другая, трэцяя. Збірала Кася суніцы і раптам зразумела, што ўжо даўно дарогу згубіла. Прывялі яе ягады да старэнькай лясной хаткі. "Вось добра, — думае Кася, — хоць дарогу ў вёску спытаюся". Падышла да дзвярэй, яны самі расчыніліся, і чыйсьці голас сказаў:

— Заходзь!

Кася ўвайшла і ўбачыла жанчыну ў цёмнай вопратцы. Колькі ёй гадоў, немагчыма было зразумець.

— Сядай, — сказала жанчына, — і слухай мяне. Твая маці абяцала, што калі

табе споўніцца семнаццаць гадоў, ты дасі маёй дачцэ тое, што яна папросіць у

цябе.

I тут Кася ўспомніла ўсё, што маці расказвала ёй, — як украла яе ведзьма Лойма, як узяла з маці клятву. А Лойма працягвала:

— Дык вось, ты павінна аддаць свой заручальны пярсцёнак.

— Не, не! Што хочаш прасі, а пярсцёнка я табе не аддам.

— Нядобра парушаць абяцанне, якое дала твая маці, тым больш што яе няма ўжо на гэтым свеце.

У пакой убегла дзяўчына, непрыгожая, з касымі вачамі і доўгімі зубамі.

— Маці, хутчэй, ён едзе ўжо! Я да зямлі вуха прыкладала. Лойма паднялася з лавы.

— Кася, глядзі мне ў вочы!

I Кася адчула, што воля яе кудысьці знікла і што яна будзе рабіць усё, што загадае Лойма.

— Працягні руку.

Кася працягнула руку, і ведзьма зняла з яе пярсцёнак.

— А цяпер засынай. Ты не прачнешся, пакуль будзеш у маёй хаце.

Апошняе, што запомніла Кася, — гэта тое, што ведзьма з дачкой выносілі яе на лаўцы ў нейкі іншы пакой.

Між тым Васіль ехаў, весела напяваючы, міма лясной хаткі. За ёй быў ручай, а праз яго — невялікі мосцік. Раптам мосцік хруснуў, і кола вазка правалілася. Васіль спрабаваў яго выцягнуць, кола не паддавалася. 3 хаткі выйшла жанчына ў цёмнай вопратцы, прывіталася, пачала дапамагаць Васілю. Разам выцягнулі кола.

— Зайдзі, галубок, павячэрай, — сказала жанчына.

— Дзякуй, цётачка, не магу, я вельмі спяшаюся.

— Ці не Васіль ты?

— Васіль.

— Ну, дык можаш не спяшацца. Цябе ніхто не чакае.

— Як гэта — ніхто?

— Твая нявеста Кася ўцякла няведама куды, а заручальны пярсцёнак нам пакінула — мне і маёй дачцэ. Прасіла цябе дараваць ёй і выбраць сабе новую нявесту.

Васіль адразу адчуў, што нешта тут нячыста, і вырашыў зрабіць выгляд, што паверыў жанчыне, каб даведацца, што адбылося.

— Калі Кася не хоча за мяне выходзіць, то і не трэба. Пакажы мне толькі пярсцёнак, які яна вам аддала.

— Пакажу, галубок, пакажу. I на дзяўчыну паглядзі, якой гэты пярсцёнак дастаўся. Прыгожая, сціплая, працавітая. Можа, табе яшчэ пашанцавала, што Кася цябе кінула. Заходзь у хату, вып'ем за знаёмства.

Васіль паставіў вазок каля хаты. Каня распрагаць не стаў, толькі кінуў яму ахапак сена.

У хаце на стале стаяла бутэлька з віном, жанчына наліла Васілю і сабе. Пакуль яна піла, ён непрыкметна выліў віно ў бот. Васіль баяўся, каб яго не апаілі нейкім зеллем, ад якога чалавеку ўсё здаецца не такім, як на самай справе. У пакой зайшла дзяўчына, вельмі непрыгожая, і працягнула яму руку з пярсцёнкам, а маці ўсклікнула:

— Ну, вось бачыш, якая прыгажуня табе дастанецца замест Касі!

— Сапраўды, вельмі прыгожая дзяўчына, — сказаў Васіль. — Але што бацькі скажуць? Я паехаў за адной, прывёз другую.

— Бацькі толькі яе сундукі ўбачаць — і нічога не скажуць.

— А што ў тых сундуках?

— Акрамя звычайнага пасагу, шмат грошай, ты столькі ў жыцці не бачыў. Калі маці адышлася, Васіль шапнуў дачцэ:

— Сорамна мне такой паненцы просты пярсцёнак дарыць. Аддай мне яго, заўтра, як прыедзем да мяне, я табе залаты падару.

Дзяўчына зняла пярсцёнак і аддала яго Васілю. Ён лёг на лаву і гучна сказаў:

— Віно ваша дужа моцнае, у галаву ўдарыла. Можна, я крыху тут пасплю? Толькі дайце дзяружку якую, каб прыкрыцца.

Дзяўчына прынесла яму світку і коўдру, ён накрыўся імі і зрабіў выгляд, што спіць.

— Што ж, пойдзем і мы спаць, — сказала жанчына. — Заўтра раненька яго разбудзім, яшчэ нашага віна дадзім. Ён паедзе і забярэ цябе з сабою.

Прайшоў нейкі час, маці з дачкою заснулі. Васіль падклаў скамечаную світку

пад коўдру, высунуў з-пад яе боты і шапку. У цемры здавалася, што на лаве спіць

чалавек. А сам, босы, ціхенька пайшоў у тыя дзверы, з якіх выходзіла дзяўчына.

Хатка здавалася звонку зусім маленькай, а пакоі за дзвярыма былі прасторныя і

вялікія. Васіль не стаў над гэтым ламаць галаву. У адным з пакояў спала на лаўцы

Кася. Ён паспрабаваў разбудзіць яе, яна не прачыналася. Тады ён узяў яе на рукі,

вынес на двор, паклаў у вазок і пагнаў каня. Каля самай вёскі Васіля Кася

прачнулася.

— Ты даруй мне, Васіль, што не зберагла твой пярсцёнак. Я не сама аддала яго. Лойма яго сілком забрала.

Васіль, усміхаючыся, павярнуўся да яе.

— Вось твой пярсцёнак. А Лойма свае атрымае. Дома ён пакінуў Касю на маці, а сам сабраў хлопцаў і ўсё ім расказаў.

— Давайце паедзем да лясной хаткі, прагонім ведзьму з дачкой, а хатку спалім, — вырашылі хлопцы.

Селі яны на вазок, дабраліся да ручая са старым мосцікам, а хаткі і следу няма. Толькі стаяць пад елкай Васілёвы боты, а на суку вісіць яго шапка. Лойма іх пакінула — ёй, маўляў, чужога не трэба.

Святлана КЛІМКОМІЧ